《题何乔年墨竹横》
明代·谢廷柱

有客过我嵩东屋，手里琅玕开一幅。何意潇湘堕我前，幽轩十竹空摇绿。

想当兔颖翻墨池，嫩叶新梢出片时。笼烟蓄雨饱润色，吟风弄月呈幽姿。

绝谷泉凝冰砺节，独石崖枯霜斗洁。化龙老干横葛陂，栖凤高枝拂丹穴。

繁阴翠影久不收，耳边似听锵琳球。开径何须纳裘仲，斸苔却笑种王猷。

湖州逸气坡翁赏，遗楮尺竿观数丈。东吴少卿风格妍，西番一枝金十两。

古今能者曾几人，心与竹契乃入神。种竹漫山不解写，此君遗恨造物嗔。

此图传自盱江曲，少卿家法韵不俗。披图人对六平山，坐觉清风生嶰谷。

作者简介：福建长乐人，字邦用，号双湖。谢士元子。弘治十二年进士，除大理评事，迁湖广按察司佥事，正德十二年致仕。善属文，能诗。有《双湖集》。